Boabdil
Store norske leksikon,Historie,Verdens historie og samtidshistorie,Europa,Spanias historie
Boabdil var den siste emir i Granada. På Boabdils tid var Granada et maurisk (muslimsk) dynasti, men ble erobret av det spanske herskerparet Ferdinand den katolske og Isabella i 1492.
I 1482 fordrev han sin far Abu al-Hasan Ali, men ble selv slått og fanget av Ferdinand den katolske. Boabdil slapp fri mot å avlegge ed som vasall og kjempet deretter i flere år mot sin far før han kom på tronen igjen i 1487. Mens muslimene i Granada utkjempet en borgerkrig, tok det kristne Spania under Isabella og Ferdinand stadig mer av deres land, og til sist hadde Boabdil bare hovedstaden Granada tilbake. I 1491–1492 måtte også Granada overgi seg. 2. januar 1492 rykket spanierne inn i byen. Boabdil drog deretter til Fez, hvor han senere falt i et slag. Les mer i Store norske leksikon Spanias historie